De Südbauhn, domois Gloggnitza Bauhn, is 1842 bis Gloggnitz featiggstööt wuan. Wäu ma draufkumman is, wos ma domit fiara Göd mochn kau, hod ma ihn Bauhnbau zua Stootssoch eaklärt (easchte Stootsbauhnära). Nocha is es große Problem de Iwaquerung vom Semmaring gwesn, do hod da Carl Ritter von Ghega de easchte Gebiagsbauhn vo da Wöd projektiat, de wos bis 1854 fertig gwesn is und bis 1857 de gaunze Streckn duachgängig bis Triest. Daun hod da Stoot söwa koa Göd meah ghobt und de Streckn san wieda privatisiat wuan (zweite Priavotbauhnära). In de nächstn Joah san vü neiche Streckn baut wuan (Kaisarin-Elisabeth-Westbauhn, Ostbauhn, Noadwestbauhn, Franzlbauhn, Rudolfsbauhn, Brennabauhn, Soizkaumaguadbauhn, ...), bis dass nochm Schwoazn Freitog 1873 wieda de gaunzn Bauhna vastootlicht wean haum miassn. Zua dera Zeid is de kkStB (kaiserlich-königliche Stootseisnbauhngsööschoft) gründt wuan, de wos aa de Aufgob vo da Laundeseaschliaßung ghobt hod und so san nebm da Arlbeagbauhn vü Nebmbauhna und Schmoispurbauhna baut wuan (Guadnstoana Bauhn, Steyrtoibauhn, Zölla-Bauhn, ...), sowia de easchte elektrische Bauhn, de strossnbauhnoatige Lokoibauhn Mödling–Hinterbrühl. Vo da Joahhundatwendn bis zan easchtn Wödkriag san de Weana Stodbauhn, neiche Oipmbauhna (Phyrn-, Karawaunkn- und Tauanbauhn), de Owaleitung vo da Zölla-Bauhn, sowia de easchte vo Aunfaung au elektrisch betriebane Vuibauhn, de Mittnwoidbauhn, earicht wuan.